जीएम इंडिया करेगी एक हजार लोगों की भर्ती  
कंपनी की योजना अपने दो कारखानों की क्षमता 80 प्रतिशत से अधिक बढ़ाकर सालाना 4.1 लाख इकाइयों पर पहुंचाने की है।
कार कंपनी जनरल मोटर्स इंडिया 2012 तक 1,000 कर्मचारियों की भर्ती करेगी। कंपनी की योजना अपने दो कारखानों की क्षमता 80 प्रतिशत से अधिक बढ़ाकर सालाना 4.1 लाख इकाइयों पर पहुंचाने की है। कंपनी का एक कारखाना गुजरात के हलोल में है, जबकि दूसरा कारखाना महाराष्ट्र के तालेगांव में है। कंपनी अगले साल के अंत तक इन कारखानों की क्षमता बढ़ाने और विकास एवं अनुसंधान गतिविधियों में तेजी लाने पर 50 करोड़ डॉलर का निवेश कर रही है।  जनरल मोटर्स इंडिया के अध्यक्ष एवं प्रबंध निदेशक कार्ल स्लिम ने बताया, हम हलोल और तालेगांव संयंत्रों की क्षमता बढ़ाने पर 50 करोड़ डॉलर का निवेश कर रहे हैं। इन कारखानों की जरूरतें पूरी करने के लिए हम अगले साल के अंत तक 1,000 लोगों की भर्ती करेंगे। इस समय, जनरल मोटर्स इंडिया में करीब 4,000 लोग कार्यरत हैं जिनमें से करीब 2,000 लोग बेंगलूर स्थित अनुसंधान एवं विकास केन्द्र में कार्यरत हैं। हालांकि नई भर्ती में ज्यादातर लोग दो कारखानों में लगाए जाएंगे।